ຈະມີການສົ່ງເສີມ ໃຫ້ແມ່ຍິງ ມີບົດບາດ ໃນລັດຖະບານ ແລະສະພາ ຫຼາຍຂຶ້ນ ພາຍໃນປີ 2020
ສະຫະພັນແມ່ຍິງ ມີເປົ້າໝາຍ ຈະສົ່ງເສີມ ໃຫ້ພວກແມ່ຍິງລາວ ມີບົດບາດ ແລະຕຳແໜ່ງ ໃນລັດຖະບານ ແລະສະພາ 20 ຫາ 30 ເປີເຊັນ ຕາມລຳດັບ ພາຍໃນປີ 2020.
ສະຫະພັນແມ່ຍິງລາວ ວາງເປົ້າໝາຍ ທີ່ຈະສົ່ງເສີມໃຫ້ແມ່ຍິງລາວ ມີບົດບາດ ແລະຕຳ ແໜ່ງໃນຄະນະລັດຖະບານແລະສະພາແຫ່ງຊາດໃນສັດສ່ວນບໍ່ໜ້ອຍກວ່າ 20 ເປີເຊັນ ແລະ 30 ເປີເຊັນ ຕາມລຳດັບ ໃນປີ 2020 ຊົງຣິດ ໂພນເງິນ ມີລາຍງານຈາກບາງກອກ ທ່ານນາງອິນລາວັນ ແກ້ວບຸນພັນ ປະທານສະຫະພັນແມ່ຍິງລາວ ຢືນຢັນວ່າເປົ້າໝາຍ ທີ່ສຳຄັນໃນການສະເຫຼີມສະຫຼອງວັນແມ່ຍິງສາກົນ 8 ມີນາ 2018 ນີ້ກໍຄືການພັດທະນາ ຄວາມສະເໝີພາບລະຫວ່າງບົດບາດຍິງ-ຊາຍ ທີ່ຕິດພັນ ກັບການພັດທະນາປະເທດ ຊາດແລະຂໍ້ແຂ່ງຂັນ 3 ດີຂອງສະຫະພັນແມ່ຍິງລາວ ທີ່ປະກອບດ້ວຍການເປັນ ພົນລະ ເມືອງດີ ພັດທະນາດີ ສ້າງຄອບຄົວດີໃນທົ່ວປະເທດ ໂດຍສະເພາະແມ່ນການພັດທະນາຄວາມສະເໝີພາບລະຫວ່າງບົດບາດຍິງ-ຊາຍ ທີ່ຢູ່ໃນວົງການພັກ-ລັດນັ້ນ ຍັງໄດ້ວາງເປົ້າໝາຍການຈັດຕັ້ງປະຕິບັດເຖິງປີ 2020 ຄືການສົ່ງເສີມໃຫ້ແມ່ຍິງລາວ ມີສ່ວນຮ່ວມໃນບົດບາດແລະຕຳແໜ່ງຕ່າງໆ ທັງໃນ ຄະນະລັດຖະບານ ແລະສະພາແຫ່ງຊາດ ໃຫ້ໄດ້ບໍ່ໜ້ອຍກວ່າ 20 ເປີເຊັນ ແລະ 30 ເປີເຊັນ ຂອງຕຳແໜ່ງທັງໝົດທັງໃນຄະນະລັດຖະບານແລະສະພາແຫ່ງຊາດ ຕາມລຳດັບ ເຖິງແມ່ນວ່າເປົ້າໝາຍດັ່ງກ່າວຈະເປັນສິ່ງທີ່ທ້າທາຍກໍຕາມ ແຕ່ວ່າ ດ້ວຍການພັດທະນາຄວາມສະເໝີພາບລະຫວ່າງຍິງ-ຊາຍໃນສປປ ລາວ ທີ່ກ້າວໜ້າ ຫຼາຍຂຶ້ນຢ່າງຕໍ່ເນື່ີອງ ກໍເຮັດໃຫ້ເຊື່ອໝັ້ນວ່າ ຈະສາມາດບັນລຸເປົ້າໝາຍໄດ້ຢ່າງເປັນ ຮູບປະທຳ ດັ່ງທີ່ ທ່ານນາງອິນລາວັນ ໄດ້ຢືນຢັນວ່າ: ທາງດ້ານຄະນະກຳມາທິການສົ່ງເສີມແລະຄຸ້ມຄອງສິດທິສະຕີແລະເດັກນ້ອຍໃນອາຊຽນ ສະເໜີລາຍງານວ່າ ການຈັດຕັ້ງປະຕິບັດແຜນການພັດທະນາເພື່ອຄວາມສະເໝີພາກລະຫວ່າງຍິງ-ຊາຍ ໃນສປປ ລາວ ນັບແຕ່ປີ 2003 ເປັນຕົ້ນມາ ມີຄວາມຄືບໜ້າໃນ ລະດັບທີ່ຕ່ຳຫຼາຍ ໂດຍທີ່ສາເຫດຈາກການຈັດຕັ້ງປະຕິບັດ ສ່ວນໃຫຍ່ ເປັນງານດ້ານ ເອກກະສານແລະພິທີການຕ່າງໆ ທີ່ຈະເຫັນໄດ້ຈາກການດັດແກ້ລັດຖະທຳມະນູນເພື່ອ ຢືນຢັນເຖິງການເຄົາລົບຫຼັກຖານສາກົນວ່າດ້ວຍຄວາມສະເໝີພາບ ລະຫວ່າງຍິງ-ຊາຍ ເມື່ອປີ2003 ຕາມດ້ວຍການບັງຄັບໃຊ້ກົດໝາຍວ່າດ້ວຍການພັດທະນາແລະຄຸ້ມຄອງ ແມ່ຍິງເມື່ອປີ 2004 ການປະກາດເປົ້າໝາຍໃນການເພີ່ມບົດບາດທາງການເມືອງຂອງ ແມ່ຍິງໃຫ້ເຖິງ 30 ເປີເຊັນ ຂອງຕຳແໜ່ງທັງໝົດ ໃນປີ 2015 ແຕ່ວ່າ ກໍບໍ່ສາມາດຈັດ ຕັ້ງປະຕິບັດໄດ້ຈິງ ທັ້ງນີ້ຈາກການສຳຫຼວດຂອງສະຫະພັນແມ່ຍິງລາວ ພົບວ່າແຂວງເຊກອງທີ່ຍັງຫຼ້າຫຼັງ ທີ່ສຸດໃນການພັດທະນາຄວາມສະເໝີພາກ ລະຫວ່າງຍິງ-ຊາຍ ເພາະແມ່ຍິງລາວ ບໍ່ເຖິງ 3 ເປີເຊັນ ທີ່ຢູ່ໃນຕຳແໜ່ງລະດັບຜູ້ບໍລິຫານຂັ້ນຕົ້ນ ສ່ວນການພັດທະນາດ້ານ ສຸຂະພາບ-ອະນາໄມ ແລະໂພຊະນາການຂອງແມ່ແລະເດັກໃນລາວ ກໍບໍ່ສາມາດ ບັນລຸເປົ້າໝາຍສະຫັດສະວັດ ໃນປີ 2015 ເຊັ່ນກັນ ເພາະເດັກນ້ອຍລາວຍັງຂາດສານ ອາຫານສ່ວນແມ່ຍິງລາວກໍຍັງເສຍຊີວິດຂະນະຖືພາ ໃນອັດຕາສູງທີ່ສຸດໃນອາຊຽນ ອີກດ້ວຍ ນອກຈາກນັ້ນ ສານປະຊາຊົນສູງສຸດຂອງລາວ ໄດ້ສະເໜີລາຍງານວ່າ ໃນໄລຍະ 5 ປີ ຜ່ານມາ ສານປະຊາຊົນທຸກຂັ້ນໃນທົ່ວປະເທດໄດ້ຮັບການຟ້ອງຮ້ອງຈາກພັກລັດ ແລະເອກກະຊົນລາວ 37 840 ກໍລະນີ ເພີ່ມຂຶ້ນ 9 81 ເປີເຊັນ ທຽບໃສ່ ໄລຍະ 5 ປີ ກ່ອນໜ້າ ໂດຍຄະດີແພ່ງເພີ່ມຂຶ້ນຫຼາຍກວ່າຄະດີ ອາຍາ ຊຶ່ງໃນນີ້ ກໍແມ່ນຄະດີຢ່າຮ້າງ ລະຫວ່າງສາມີ-ພັນລະຍາ ທີ່ກວມເອົາເຖິງ 90 66 ເປີເຊັນ ຂອງຄະດີຄອບຄົວທັງໝົດ ສ່ວນການໃຊ້ຄວາມຮຸນແຮງຕໍ່ແມ່ຍິງ ກໍມີທ່າອຽງເພີ່ມຂຶ້ນເຊັ່ນດຽວກັນ ອັນນັບເປັນ ອີກສາເຫດນຶ່ງທີ່ເຮັດໃຫ້ມີການຢ່າຮ້າງເພີ່ມຂຶ້ນ ໂດຍຈາກການສຳພາດແມ່ຍິງລາວ 3 ພັນຄົນ ທີ່ມີອາຍຸ 15-64 ປີ ພົບວ່າ 50 ເປີເຊັນ ບອກວ່າ ເຄີຍຖືກກະທຳຮຸນແຮງ ຈາກສາມີຫຼືຄົນຮັກແລະໄດ້ຮັບບາດເຈັບຢູ່ເລື້ອຍມາ